input: KOMISIJAS LĒMUMS
  (2013. gada 2. decembris),
  ar ko izdara grozījumus Lēmumā 2012/757/ES par savstarpējas izmantojamības tehnisko specifikāciju attiecībā uz Eiropas Savienības dzelzceļu sistēmas “satiksmes nodrošināšanas un vadības” apakšsistēmu
  (izziņots ar dokumenta numuru C(2013) 8377)
  (Dokuments attiecas uz EEZ)
  (2013/710/ES)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2008. gada 17. jūnija Direktīvu 2008/57/EK par dzelzceļa sistēmas savstarpēju izmantojamību Kopienā (1) un jo īpaši tās 6. panta 1. punkta otro daļu,
  tā kā:
  (1)
  Eiropas Parlamenta un Padomes 2004. gada 29. aprīļa Regulas (EK) Nr. 881/2004 par Eiropas Dzelzceļa aģentūras izveidošanu (2) 12. pantā noteikts, ka Eiropas Dzelzceļa aģentūra (turpmāk “Aģentūra”) nodrošina, ka savstarpējas izmantojamības tehniskās specifikācijas (turpmāk “SITS”) tiek pielāgotas tehnikas attīstībai, tirgus tendencēm un sociālajām prasībām, un ierosina Komisijai veikt SITS grozījumus, kurus tā uzskata par vajadzīgiem.
  (2)
  Komisija ar 2007. gada 13. jūlija Lēmumu C(2007) 3371 piešķīra Aģentūrai vispārīgu pilnvarojumu veikt noteiktas darbības saskaņā ar Padomes 1996. gada 23. jūlija Direktīvu 96/48/EK par Eiropas ātrgaitas dzelzceļu sistēmas savstarpēju izmantojamību (3) un Eiropas Parlamenta un Padomes 2001. gada 19. marta Direktīvu 2001/16/EK par Eiropas parasto dzelzceļu sistēmas savstarpēju izmantojamību (4). Saskaņā ar šā vispārīgā pilnvarojuma nosacījumiem Aģentūrai tika lūgts pārskatīt satiksmes nodrošināšanas un vadības SITS.
  (3)
  Pašreizējās satiksmes nodrošināšanas un vadības SITS A papildinājumā ir atsauce uz Eiropas dzelzceļa satiksmes vadības sistēmas (ERTMS) ekspluatācijas noteikumiem 2. redakcijā, kas izstrādāti, pamatojoties uz Eiropas vilcienu kustības vadības sistēmas (ETCS) sistēmas prasību specifikāciju (SPS) 2.3.0.d redakciju.
  (4)
  ERTMS/ETCS specifikāciju pašreizējās redakcijas ir “2. bāzlīnija” un “3. bāzlīnija”. “ERTMS ekspluatācijas principu un noteikumu” redakcija, kas atbilst “ERTMS/ETCS 3. bāzlīnijai”, ir 3. redakcija. Tas ir jāatspoguļo satiksmes nodrošināšanas un vadības SITS.
  (5)
  Aģentūra 2012. gada 5. jūlijā izdeva ieteikumu (ERA/REC/05-2012/INT-ERTMS) atjaunināt “ERTMS ekspluatācijas principu un noteikumu” redakciju, kas minēta Komisijas 2012. gada 14. novembra Lēmumā 2012/757/ES par savstarpējas izmantojamības tehnisko specifikāciju attiecībā uz Eiropas Savienības dzelzceļu sistēmas “satiksmes nodrošināšanas un vadības” apakšsistēmu un par grozījumiem Lēmumā 2007/756/EK (5).
  (6)
  Tāpēc jāgroza Lēmums 2012/757/ES.
  (7)
  Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota ar Direktīvas 2008/57/EK 29. panta 1. punktu,
  IR PIEŅĒMUSI ŠO LĒMUMU.
  1. pants
  Lēmuma 2012/757/ES (OPE SITS) I pielikuma A papildinājumu aizstāj ar šādu:
  “A papildinājums
  ERTMS/ETCS un ERTMS/GSM-R ekspluatācijas noteikumi
  ERTMS/ETCS un ERTMS/GSM-R ekspluatācijas noteikumi ir izklāstīti tehniskajā dokumentā “ERTMS ekspluatācijas principi un noteikumi. 3. redakcija”, kas publicēts ERA tīmekļa vietnē (www.era.europa.eu).”
  2. pants
  Šo lēmumu piemēro no 2014. gada 1. janvāra.
  3. pants
  Šis lēmums ir adresēts dalībvalstīm.
  Briselē, 2013. gada 2. decembrī